CELEX: 32021R1319
Language: hu
Date: 2021-08-09 00:00:00
Title: A Bizottság (EU) 2021/1319 végrehajtási rendelete (2021. augusztus 9.) a Coriandrum sativumból nyert koriandermag-olaj új élelmiszerre vonatkozó specifikációk módosításának engedélyezéséről és az (EU) 2017/2470 végrehajtási rendelet módosításáról (EGT-vonatkozású szöveg)

2021.8.10.   
               
               
                  HU
               
               
                  Az Európai Unió Hivatalos Lapja
               
               
                  L 286/12
               
            
         A BIZOTTSÁG (EU) 2021/1319 VÉGREHAJTÁSI RENDELETE
         (2021. augusztus 9.)
         a Coriandrum sativumból nyert koriandermag-olaj új élelmiszerre vonatkozó specifikációk módosításának engedélyezéséről és az (EU) 2017/2470 végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,
         mivel:
         
                     (1)
                  
                  
                     Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.
                  
               
                     (2)
                  
                  
                     A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).
                  
               
                     (3)
                  
                  
                     A Bizottság 2014/155/EU végrehajtási határozata (3) a 258/97/EK európai parlamenti és tanácsi rendeletnek (4) megfelelően engedélyezte a Coriandrum sativumból nyert koriandermag-olaj új élelmiszer-összetevőként, étrend-kiegészítőkben való forgalomba hozatalát az Unióban.
                  
               
                     (4)
                  
                  
                     2017 októberében az Ovalie Innovation vállalat (a továbbiakban: kérelmező) arról tájékoztatta a Bizottságot, hogy a 258/97/EK rendelet 5. cikkének megfelelően új élelmiszer-összetevőként forgalomba kívánja hozni a Coriandrum sativumból nyert koriandermag-olajat. Ennek megfelelően a kérelmező benyújtotta Írország illetékes hatóságának a 258/97/EK rendelet 3. cikkének (4) bekezdése szerinti jelentését, amely a kérelmező által benyújtott tudományos bizonyítékok alapján arra a következtetésre jutott, hogy a Coriandrum sativumból nyert koriandermag-olaj lényegében egyenértékű a 2014/155/EU végrehajtási határozattal engedélyezett koriandermag-olajjal.
                  
               
                     (5)
                  
                  
                     Az (EU) 2019/456 bizottsági végrehajtási rendelet (5) és az (EU) 2019/2165 bizottsági végrehajtási rendelet (6) engedélyezte a Coriandrum sativumból nyert koriandermag-olaj új élelmiszer specifikációinak módosítását annak érdekében, hogy a legalacsonyabb elszappanosítási számot 186 mg KOH/g-ról 179 mg KOH/g-ra, az olajsav minimális szintjét pedig 8,0 %-ról 7,0 %-ra csökkentsék.
                  
               
                     (6)
                  
                  
                     2021. január 12-én a kérelmező az (EU) 2015/2283 rendelet 10. cikke (1) bekezdésével összhangban kérelmet nyújtott be a Bizottsághoz a Coriandrum sativumból nyert koriandermag-olaj új élelmiszer specifikációinak módosítása iránt. A kérelmező azt kérte, hogy a koriandermag-olaj maximális savszámát az új élelmiszerek uniós jegyzékében szereplő 2,5 mg KOH/g olajról legfeljebb 3,5 mg KOH/g olajra emeljék, és a színleírást „halványsárgáról”„a sárgástól a barnáig terjedő” színre módosítsák.
                  
               
                     (7)
                  
                  
                     A kérelmező a kérelmet azzal indokolta, hogy a módosítás szükséges a koriandermag-olaj vizuális jellemzői és a Coriandrum sativum növényből nyert olaj kálium-hidroxiddal (KOH) történő titrálásával mért szabad zsírsavszintek természetes eltérésének tükrözése érdekében.
                  
               
                     (8)
                  
                  
                     A Bizottság úgy véli, hogy az (EU) 2015/2283 rendelet 10. cikkének (3) bekezdésével összhangban nincs szükség az előírások javasolt módosításának az Európai Élelmiszerbiztonsági Hatóság (a továbbiakban: Hatóság) általi biztonsági értékelésére. A koriandermag-olaj savszámának 2,5 mg-ról legfeljebb 3,5 mg KOH/g-ra történő emelése hasonló a hosszú ideje biztonságos fogyasztású egyéb közönséges étkezési olajok savszámaihoz, és nem éri el az Egyesült Nemzetek Élelmezési és Mezőgazdasági Szervezete és az Egészségügyi Világszervezet közös élelmiszerszabvány-programjával foglalkozó Codex Alimentarius (FAO/WHO Codex Alimentarius) (7) által az étkezési zsírok és olajok tekintetében megállapított 4,0 mg KOH/g felső határértéket. Ennek alapján, valamint a FAO/WHO Codex Alimentarius szerinti szabványnak való megfelelés érdekében a Bizottság úgy véli, hogy a koriandermag-olaj savszámára vonatkozó felső határértéket szintén 4,0 mg KOH/g-ban kell megállapítani. Az olaj fizikai megjelenését tükröző, a specifikációs paraméterekre vonatkozó javasolt módosítások összehasonlíthatók a gyakorlatilag az összes étkezési olajnál megfigyelt természetes eltérésekkel és nem befolyásolják az olaj biztonságosságát vagy tápértékét.
                  
               
                     (9)
                  
                  
                     A Coriandrum sativumból nyert koriandermag-olaj savszámára és fizikai megjelenésére vonatkozó javasolt módosítások nem változtatják meg a Hatóság által végzett biztonsági értékelés következtetéseit (8), amelyek alátámasztották a Hatóság eredeti engedélyezését. Ezért helyénvaló módosítani a Coriandrum sativumból nyert koriandermag-olaj új élelmiszer specifikációit a javasolt savtartalom és az olaj fizikai megjelenése tekintetében.
                  
               
                     (10)
                  
                  
                     A kérelemben szereplő információk alapján kellő bizonyossággal megállapítható, hogy a Coriandrum sativumból nyert koriandermag-olaj új élelmiszer leírásának javasolt módosítása megfelel az (EU) 2015/2283 rendelet 12. cikkének.
                  
               
                     (11)
                  
                  
                     Az (EU) 2017/2470 végrehajtási rendelet mellékletét ezért ennek megfelelően módosítani kell.
                  
               
                     (12)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az engedélyezett új élelmiszereknek az (EU) 2015/2283 rendelet 6. cikke értelmében létrehozott, az (EU) 2017/2470 bizottsági végrehajtási rendelet mellékletében szereplő uniós jegyzékében a Coriandrum sativumból nyert koriandermag-olaj új élelmiszerre vonatkozó bejegyzést az e rendelet mellékletében meghatározottaknak megfelelően kell módosítani.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. augusztus 9-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 327., 2015.12.11., 1. o.
         
         
            (2)  A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).
         
            (3)  A Bizottság 2014/155/EU végrehajtási határozata (2014. március 19.) a koriandermag-olajnak a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatala engedélyezéséről (HL L 85., 2014.3.21., 13. o.).
         
            (4)  Az Európai Parlament és a Tanács 258/97/EK rendelete (1997. január 27.) az új élelmiszerekről és az új élelmiszer-összetevőkről (HL L 43., 1997.2.14., 1. o.).
         
            (5)  A Bizottság (EU) 2019/456 végrehajtási rendelete (2019. március 20.) a Coriandrum sativumból nyert koriandermag-olaj új élelmiszer leírása módosításának engedélyezéséről az (EU) 2015/2283 európai parlamenti és tanácsi rendeletnek megfelelően, valamint az (EU) 2017/2470 bizottsági végrehajtási rendelet módosításáról (HL L 79., 2019.3.21., 13. o.).
         
            (6)  A Bizottság (EU) 2019/2165 végrehajtási rendelete (2019. december 17.) a Coriandrum sativumból nyert koriandermag-olaj új élelmiszer leírása módosításának engedélyezéséről az (EU) 2015/2283 európai parlamenti és tanácsi rendeletnek megfelelően, valamint az (EU) 2017/2470 bizottsági végrehajtási rendelet módosításáról (HL L 328., 2019.12.18., 81. o.).
         
            (7)  Codex STAN 19-1981, Rev. 2 – 1999.
         
            (8)  EFSA Journal 2013; 11(10):3422.
      
      
         
            MELLÉKLET
            A (EU) 2017/2470 végrehajtási rendelet mellékletében a 2. táblázatban (Specifikációk) a „Coriandrum sativumból nyert koriandermag-olaj” bejegyzés helyébe a következő lép:
            
               
                           „Engedélyezett új élelmiszer
                        
                        
                           Specifikációk
                        
                     
                           
                              Coriandrum sativumból nyert koriandermag-olaj
                        
                        
                           Leírás/meghatározás:
                           A koriandermag-olaj a Coriandrum sativum L. növény magjaiból nyert, zsírsavak gliceridjeit tartalmazó olaj.
                           A sárgástól a barnáig terjedő szín és semleges íz jellemzi.
                           CAS-szám: 8008-52-4
                           A zsírsavak összetétele:
                           Palmitinsav (C16:0): 2–5 %
                           Sztearinsav (C18:0): < 1,5 %
                           Petroszelinsav (cisz-C18:1(n-12)): 60–75 %
                           Olajsav (cisz-C18:1 (n-9)): 7–15 %
                           Linolsav (C18:2): 12–19 %
                           α-Linolénsav (C18:3): < 1,0 %
                           Transzzsírsavak: ≤ 1,0 %
                           Tisztaság:
                           Törésmutató (20 °C-on): 1,466–1,474
                           Savszám: ≤ 4 mg KOH/g
                           Peroxidszám (PV): ≤ 5,0 meq/kg
                           Jódszám: 88–110 egység
                           Elszappanosítási szám: 179-200 mg KOH/g
                           El nem szappanosítható rész: ≤ 15 g/kg”